《题树斋给谏所藏云龙册子》
清代·艾畅

斋空夜静星斗明，陡觉风雨昏镫青。雷轰电闪起咫尺，颓云塞地天冥冥。

恍惚奔趋有百灵，海波倒卷枯沧溟。怪君何处得此通神画，令我骇对顷刻迷阴晴。

我闻龙本至阳精，屈伸变化无定形。九天九渊任潜跃，出入有去翳以行。

世人不知龙德贵，谓可拳养殊不经。谁其画龙即真龙，前有僧繇后所翁。

此图未知出谁手，墨香一渍云濛濛。果有蜿蜒势千丈，半露云外藏云中。

精灵尽出真宰泣，尺幅神变谁能穷。正恐朝坤有时要霖雨，忽然带云飞去图为空。

龙兮龙兮我愿招之复来入，神功既毕此堪蛰老屋。

空山伴夜吟雨气，淋漓万古云犹湿。

作者简介：清江西东乡人，字至堂。初以举人官临江教授，补广东博罗知县。在官一年即乞归。道光二十年成进士。工诗古文，兼通经学。有《诗义求经》、《论语别注》、《至堂诗钞》等。